Անդրեյ Կոզլով

**Անդրեյ Կոզլով** (, ), ռուսաստանցի հեռուստահաղորդավար, ռեժիսոր, պրոդյուսեր և սցենարիստ, «Ի՞նչ, որտե՞ղ, ե՞րբ» խաղի մագիստրոս։ «Ի՞նչ, որտե՞ղ, ե՞րբ» ակումբների միջազգային ասոցիացիայի նախագահ։ «Игра-ТВ» հեռուստաընկերության գլխավոր պրոդյուսեր։ 1991 թվականից «Բրեյն ռինգ» հաղորդման անփոփոխ հաղորդավար։ Ռուսական հեռուստաակադեմիայի անդամ։

## Վաղ տարիներ
Ծնվել է 1960 թվականի դեկտեմբերի 25-ին Լուգանսկում («Игра-ТВ» հեռուստաընկերության կայքի տվյալներով՝ «Գերմանիայից ԽՍՀՄ թռչող ինքնաթիռում»)։

Մայրը՝ Իրինա Ալեքսանդրովնա Կոզլովան (մահացել է 2013 թվականի սեպտեմբերին ենթաստամոքսային գեղձի քաղցկեղից), առևտրային ոլորտում աշխատում էր որպես ղեկավար, իսկ հայրը՝ Անատոլի Կոզլովը, զինվորական էր, փոխգնդապետ։ Ունի կրտսեր եղբայր՝ Ալեքսանդրը և քույր՝ Գալինան։ Տատիկը՝ Մարիա Նիկիտչինան, որն Ուկրաինայի ժողովրդական արտիստուհի էր, թոռանն իր հետ տանում էր թատրոնի ներկայացումներին և փորձերին։ Կոզլովի խոսքով՝ ինքը երազում էր բեմի մասին և մասնակցում սիրողական ներկայացումներին։ Դպրոցն ավարտելուց հետո թղթերը ներկայացրել է Բորիս Շուկինի անվան թատերական ինստիտուտ ու ընդունվել։ Հայտնելով ծնողներին այդ մասին՝ վերջիններս եկել են ու թղթերը հետ վերցրել։

Ընդունվել է Դոնեցկի համալսարանի քիմիական ֆակուլտետ ու 3 տարի, որպես թղթակից, աշխատել Դոնեցկի հեռուստատեսությունում։

21 տարեկանում ավարտել է համալսարանը, այնուհետ մինչև 30 տարեկանը՝ 1990 թվականը, քիմիա դասավանդել Ժդանովսկի մետալուրգիական ինստիտուտում (ներկայումս՝ Մերձազովյան պետական տեխնիկական համալսարան): 1990 թվականից բնակվում է Մոսկվայում։

## Գիտակ
[thumb|270px|right|[Ալեքսանդր Դրուզը, Անդրեյ Կոզլովը և Լեոնիդ Տիմոֆեևը Բաքվում Ազգերի գավաթի խաղարկության ժամանակ, 2007 թվական։]]
1984 թվականի նոյեմբերին նամակ է ուղարկել «Ի՞նչ, որտե՞ղ, ե՞րբ» հեռուստախաղին, որը մշտական հեռուստադիտողն էր։ Մեկ տարի ու երկու ամիս անց նա նամակ է ստանում հեռուստախաղի խմբագրությունից, որտեղ նշվում էր, որ Կոզլովը հրավիրվում է մասնակցել նախընտրական փուլին։ 1986 թվականի փետրվարի 23-ին մասնակցել է քասթինգին, իսկ արդեն մարտի 6-ին, 7-ին և 8-ին, որպես հանդիսատես, մասնակցել խաղի նկարահանումներին։

Հեռուստատեսային առաջին խաղին մասնակցել է 1989 թվականին։ 2008 թվականից խաղի մագիստրոս է։ «Բյուրեղապակե բվի» եռակի (1992, 1994, 2008) մրցանակակիր է, «Ադամանդե բու» մրցանակի դափնեկիր (2008) և «Ակումբի լավագույն ավագ» կոչման դափնեկիր։ 2008 թվականի դեկտեմբերի 27-ին եթերաշրջանի եզրափակիչ խաղում շահել է «Volkswagen Phaeton» ավտոմեքենա՝ որպես խաղացող, որը կարողացել է տարվա ընթացքում վերջինը պատասխանել «Սուպերբլից» փուլի բոլոր երեք հարցերին։

2014 թվականի մարտի 15-ին ընտրվել է «Ի՞նչ, որտե՞ղ, ե՞րբ» ակումբների միջազգային ասոցիացիայի նախագահ՝ այդ պաշտոնում փոխարինելով Նատալյա Ստեցենկոյին։

2016 թվականի ամռանը մի խումբ արտիստների և ՌԴ պաշտպանության նախարարության ներկայացուցիչների հետ միասին այցելել է Սիրիա, որտեղ ռուսաստանցի զինծառայողների շրջանում անցկացրել է «Ի՞նչ, որտե՞ղ, ե՞րբ» և «Բրեյն ռինգ» խաղերի մրցաշրջաններ։ Հենց այդ պատճառով էլ ստացել է «Սիրիայում ռազմական գործողության մասնակից» մեդալ։

## Անձնական կյանք
Կինը Աննա Կոզլովան է։ Զույգն ունի երկու դուստր։ Ուկրաինացի հեռուստահաղորդավար Իգոր Կոնդրատյուկի որդու կնքահայրն է։

## Հեռուստատեսային կարիերա
1990 թվականից աշխատում է հեռուստատեսությունում։ Մի շարք հաղորդումների բեմադրիչ ռեժիսոր է.

* «Սեր առաջին հայացքից» (1991-1993 թվականներ),
* «Բրեյն ռինգ»  (1993-2019 թվականներ), ստեղծագործական խմբի կազմում 2010 թվականին դարձել է «ТЭФИ» մրցանակի դափնեկիր,
* «Հաղորդումների ծրագիր»,
* «Ցանկությունների իրագործում, կամ ինչպես ծախսել միլիոն» (2000),
* «Մշակութային հեղափոխություն» (2001-2017 թվականներ), ստեղծագործական խմբի կազմում 2002 և 2006 թվականներին դարձել է «ТЭФИ» մրցանակի դափնեկիր,
* «XX դարի երգեր»,
* «Իմ տունը, իմ քաղաքը, իմ երկիրը»,
* «Կյանքը հիասքանչ է»,
* «Մարդը մեծ քաղաքում»,
* «Մենք և գիտությունը: Գիտությունը և մենք»
Վարել է նաև մի շարք հաղորդումներ.

* «Բրեյն ռինգ» (1991-2019 թվականներին ռուսական հեռուստատեսությամբ վարել է հաղորդումը։ Վարել է նաև միջազգային հեռուստամրցաշարը Ադրբեջանում),
* «Ցանկությունների իրագործում, կամ ինչպես ծախսել միլիոն»,
* «Հաղորդումների ծրագիր»,
* «Իմ տունը, իմ քաղաքը, իմ երկիրը»
«Игра-ТВ» հեռուստաընկերության գլխավոր պրոդյուսեր և գլխավոր տնօրենի առաջին տեղակալ։

2022 թվականին նկարահանվել է «Փոխադարձ համաձայնություն» հեռուստասերիալում։

## Ֆիլմագրություն
 
 

## Մրցանակներ
* «Հայրենիքին մատուցած ծառայությունների համար» II աստիճանի շքանշանի մեդալ (2021)՝ զանգվածային տեղեկատվության միջոցների զարգացման մեջ իր մեծ ավանդի ու բազմամյա արգասաբեր գործունեության համար,
* Ռուսաստանի Դաշնության նախագահի շնորհակալագիր (2024)՝ հանրային կարևորության միջոցառումների կազմակերպման և անցկացման մեջ ակտիվ մասնակցության համար։

## Ծանոթագրություններ

## Արտաքին հղումներ
* 
* 
* Интервью с Андреем Козловым на радио «Шансон»
* Успеть и быть умным
* Это мой город: магистр «Что? Где? Когда?» Андрей Козлов

 
Կատեգորիա:Ռուս հաղորդավարներ
Կատեգորիա:Ռուս պրոդյուսերներ
Կատեգորիա:Ռուս ռեժիսորներ
Կատեգորիա:«Ի՞նչ, որտե՞ղ, ե՞րբ» խաղի մասնակիցներ